***Homo rudolfensis*** (ili *Australopithecus rudolfensis*) je izumrla vrsta iz tribusa Hominini od koje je otkriveno vrlo malo fosilnih ostataka. Prve je ostatke otkrio Bernard Ngeneo, član istraživačkog tima predvođenog paleoantropologom Richardom Leakeyem i zoologinjom Meave Leakey 1972. godine, na lokalitetu Koobi Fora istočno od Rudolfovog jezera (danas jezero Turkana) u Keniji.

Dvojno ime *Pithecanthropus rudolfensis* je na temelju fosilne lubanje KNM ER 1470 prvi put predložio Valerij Pavlovič Aleksejev 1978. godine, kojeg je kasnije (1986.) promijenio u *Homo rudolfensis*.. Još je uvijek otvorena diskusija jesu li ovi fosilni ostaci dovljan dokaz za definiranje odvojene vrste, i da li ova vrsta pripada rodu *Homo* ili rodu *Australopithecus*.

Dana 8. kolovoza 2012. istraživački je tim predvođen zoologinjom Meave Leakey objavio otkriće fosilnih kostiju lica i dviju donjih čeljusti koje pripadaju *Homo rudolfensisu*.

KNM-ER 1470
-----------

UR 501 (originalni uzorak), najstariji fosil roda *Homo*
Fosil KNM-ER 1470 je dugo bio u središtu diskusije glede imenovanja i klasifikacije ove vrste. Ova je lubanja u početku netočno datirana na tri milijuna godina starosti, što bi je vremenski pozicioniralo prije vrste *Homo habilis*. Od tada je procjena starosti revidirana na 1,9 milijun godina, stoga je ova vrsta živjela u isto vrijeme kao i *Homo habilis*. No, razlike u građi lubanje su previše izražene da bi ga se moglo klasificirati kao varijantu *Homo habilisa*, te se stoga zaključilo da se radi o različitoj vrsti koja je živjela istovremeno s *Homo habilisom*. Još je nejasno je li *Homo rudolfensis* izravni predak kasnijih vrsta roda *Homo* ili je to*Homo habilis* , ili je neka treća, još neotkrivena vrsta.

U ožujku 2007. skupina stručnjaka predvođena Timothyjem Bromageom, antropolgom Njujorškog sveučilišta, je rekonstruirala lubanju KNM-ER 1470. Nova je rekonstrukcija dala prilično ahraični (majmunski) izgled *Homo rudolfensisu* (moguće i radi pretjerane rotacije lubanje), a volumen lubanje smanjen je s 752 cm³ na 526 cm³, iako je taj podatak postao predmetom kontroverzije. Bromage je kasnije izjavio da se rekonstrukcija njegovog tima temeljila na znanju iz evolucijske biologije nepoznatom u doba otkrića lubanje, kao i na kasnijem znanju o preciznom odnosu između dimenzija očiju, ušiju i ustiju kod sisavaca. U svojoj novijoj publikaciji 2008. godine, Bromage je revidirao kapacitet lubanje sa 752 cm³ na 700 cm³.

Otkriće iz 2012.
----------------

U kolovozu 2012. istraživački tim prdvođen Meave Leakey objavio je znanstveni članak *Nature* u kojem opisuje otkriće tri nova fosila *Homo rudolfensisa* u sjevernoj Keniji: dvije donje čeljusti s očuvanim zubima i kosti lica. Kosti lica (fosil KNM-ER 62000) pripadaju mladoj jedinki, ali imaju mnoge zajedničke značajke s KNM-ER 1470, sugerirajući pripadnost *Homo rudolfensisu*, a ne češćem fosilu onog perioda *Homo Habilisu*. Član tima Fred Spoor je opisao lice kao "nevjerojatno plosnato", s ravnom linijom od očne duplje do očnjaka. Donje čeljusti, koje se dobro podudararaju s KNM-ER 1470 i KNM-ER 62000, su kraće i više pravokutne u odnosu na primjerke *Homo habilisa*.

Ovi su fosili datirani na oko 2 milijuna godina starosti, stoga su živjeli istovremeno s *Homo habilisom*. Prema zaključcima Meave Leakey i suradnika, "novootkriveni fosili potvrđuju prisutnost dviju istovremenih ranih vrsta roda *Homo* (*habilis* i *rudolfensis*), osim samog *Homo erectusa*, u ranom pleistocenu u istočnoj Africi". Lee Rogers Berger, je međutim, nazvao ovaj argument "slabim", i predložio da se pronađeni ostaci usporede s ostalim mogućim vrstama, kao *Australopithecusom africanusom* i *Australopithecusom sedibaom*. Tim White iz Kalifornijskog sveučilišta je također doveo u pitanje značaj otkrića, postavljajući pitanje: "Kako mogu stručnjaci iz ovog područja očekivati da budu u mogućnosti precizno identificirati fosilnu vrstu na temelju samo nekoliko zubiju, čeljusti, i donjeg dijela kosti lica s obzirom da znamo da postoji velika varijacija izmešu pojedinih jedinki svake živuće vrste?" Leakey mu je replicirala: "Izazivam Tima Whitea da pronađe bilo kojeg živućeg primata čija je varijacija među jedinkama isto tako velika kao između novootkrivenih fosila i KNM-ER 1802". KNM-ER 1802 je fosil donje čeljusti za kojeg se smatra da pripada *Homo rudolfensisu*.

Unutarnje poveznice
-------------------

* Evolucija čovjeka

Bibliografija
-------------

1. 1 2  В.П. Алексеев. Палеоантропология земного шара и формирование человеческих рас. М. Наука, 1978г.
2. ↑  Wood, B. (1999). „'Homo rudolfensis' Alexeev, 1986: Fact or phantom?". *Journal of Human Evolution* **svezak 36** (broj 1): str. 115. – 118.. DOI:10.1006/jhev.1998.0246. PMID 9924136.
3. ↑  John Hawks (31. ožujka 2007.). „KNM-ER 1470 is not a microcephalic". Arhivirano iz originala na datum 2019-04-27. Pristupljeno 2014-05-16.
4. 1 2  Than, Ker (29. ožujka 2007.). „Controversial Human Ancestor Gets Major Facelift". *Live Science*. Pristupljeno 8. kolovoza 2012.
5. ↑  Bromage, TG, McMahon, JM, Thackeray, JF i dr.. (2008). „Craniofacial architectural constraints and their importance for reconstructing the early Homo skull KNM-ER 1470". *The Journal of Clinical Pediatric Dentistry* **svezak 33** (broj 1): str. 43. – 54.. PMID 19093651.
6. ↑  Ghosh, Pallab (9. kolovoza 2012.). „Many human 'prototypes' coexisted in Africa". BBC News. Pristupljeno 8. kolovoza 2012.
7. 1 2  Leakey, Meave; Spoor, Fred; Dean, M. Christopher; Feibel, Craig S.; Antón, Susan C.; Kiarie, Christopher; Leakey, Louise N. (2012-08-08). „New fossils from Koobi Fora in northern Kenya confirm taxonomic diversity in early Homo". *Nature* **svezak 488** (broj 7410): str. 201. – 204.. Bibcode 2012Natur.488..201L. DOI:10.1038/nature11322. PMID 22874966. Pristupljeno 2012-08-09.
8. 1 2  Wayman, Erin (8. kolovoza 2012.). „Multiple Species of Early Homo Lived in Africa". *Smithsonian Magazine*. Arhivirano iz originala na datum 2012-08-12. Pristupljeno 9. kolovoza 2012.
9. 1 2 3  Landau, Elizabeth (8. kolovoza 2012.). „Fossils complicate human ancestor search". CNN. Arhivirano iz originala na datum 2019-08-02. Pristupljeno 9. kolovoza 2012.
10. ↑  Kaplan, Matt (8. kolovoza 2012.). „Fossils point to a big family for human ancestors". *Nature*. Pristupljeno 8. kolovoza 2012.

Vanjske veze
------------

* Homo rudolfensis na Archaeology Info Arhivirano 2011-05-16 na Wayback Machine-u, pristupljeno 28. travnja 2014.
* Lubanja KNM-ER 1470 na Talk Origins, pristupljeno 28. travnja 2014.
* Homo rudolfensis na programu Human Origins Instituta Smithsonian. Pristupljeno, 28. travnja 2014.